KURZUS: Szállítmányozási földrajz (LGB_LO035_1)

MODUL: I. modul: Szállítmányozási alapismeretek

3. lecke: A közúti áruszállítás

| Cél: A tananyag célja, hogy a hallgató megismerje, felfrissítse a közúti áruszállításhoz kapcsolódó alapfogalmakat illetve azok jelentését. A későbbi fejezetekben megismertekkel összekapcsolva így teljes képet alkothat azok eszközeiről és folyamatairól.
Követelmények: Ön akkor sajátította el megfelelően a tananyagot, ha képes
felsorolásból ki tudja választani a közúti áruszállítás jellemzőit; az egyes közúti áruszállító járművek ábráját párosítani tudja azok megnevezésével; adott értékek közül ki tudja választani, melyik kategóriába tartoznak a kis, a közepes és a nagy teherbírású tehergépkocsik!
Időszükséglet: A tananyag elsajátításához körülbelül 30 percre lesz szüksége.
Kulcsfogalmak:
általános célú tehergépkocsi, önürítő tehergépkocsi, önrakodó tehergépkocsi, nyerges vontató, félpótkocsi, normál vontató városi áruszállító.
1. Általános jellemzés
Jegyezze meg, főként milyen áruk szállítására alkalmazható a közúti szállítás! Sorolja fel a közúti áruszállítás előnyeit és hátrányait!
Bár a közúti áruszállítás elsősorban a viszonylag rövid távú helyi és körzeti (regionális) forgalomban gazdaságos, számos előnye miatt azonban a távolsági (belföldi és nemzetközi) forgalomban is gyakran alkalmazzák.
Főbb előnyei
a legsűrűbb vonalhálózattal rendelkezik, a járművek gyakorlatilag mind-egyik fuvaroztató telephelyét közvetlenül ki tudják szolgálni, ami háztól-házig fuvarozást tesz lehetővé. így nincs szükség az áruk szállítás közbeni átrakására, minimálisra csökkenthetők a csomagolási ráfordítások, kisebb a dézsmálási veszély; viszonylag rövid az áruk eljutási ideje; szinte minden árufajta szállítását lehetővé teszi a szállítójárművek széles választéka; nagymértékű alkalmazkodóképesség a fuvaroztatók igényeihez (pl. a járműkiállítás időpontja), illetve azok változásaihoz; viszonylag kicsik a szállítás közbeni áru igénybevételek és az ebből származó árukárok; rugalmas a szerződéskötés és a tarifakialakítás.
Főbb hátrányai
nagymértékű függőség a külső környezeti hatásoktól, illetve az előre nem látható, nem tervezhető eseményektől, az időjárási hatásoktól, a forgalmi viszonyoktól (pl. várakozás a nemzetközi határátkelőhelyeken, városi forgalmi dugókban, közúti balesetek miatt); a vasúti szállításhoz képest nagyobb a szállítás fajlagos energiaigénye és környezetszennyező, illetve károsító hatása (zajterhelés, kipufogó gázok); egyszerre nagy árumennyiség továbbítására csak korlátozottan alkalmas, mivel a járművek hossza korlátozott; a többi közlekedési alágazathoz képest leginkább élőmunka-igényes és leginkább balesetveszélyes; útvonal-korlátozások, hétvégi szállítási tilalmak korlátozhatják.
2. A közúti szállító járművek jellemzői
Jegyezze meg a közúti áruszállítás járműveinek csoportjait és azok jellemzőit! Törekedjen arra, hogy ábra alapján felismerje az egyes járműtípusokat!
A közúti áruszállítás járműveinek főbb csoportjai:
tehergépkocsik, pótkocsik vontatók.
Az alkalmazási terület szempontjából mind a tehergépkocsik, mind a pótkocsik általános célúak (sokféle áru szállítására alkalmasak) és speciálisak (különleges kialakításúak) azaz egy meghatározott árufajta, illetve árucsoport szállítására alkalmasak lehetnek. Pótkocsik alkalmazása esetén szükség van vontatókra is.
Az általános célú (normál) tehergépkocsik nyitott rakfelületűek vagy zárt szekrényesek. A nyitott rakfelületű gépkocsiknál a lehajtható oldal- és hátsófalú szállítószekrény mereven van az alvázra szerelve. Egyes típusok ponyvatartó lécekkel, esetleg oldalfal-magasítókkal egészíthetők ki.
Általános célú nyitott tehergépkocsi
3.1. ábra
Speciális tehergépkocsiról akkor beszélünk, ha felépítménye valamilyen egyedi kialakítással bír, mely vagy a rakodást segíti, vagy az áruk speciális igényeinek tesz eleget.
Önürítő autók kialakításuknál fogva képesek a rakományt lebillenteni.
Önürítő tehergépkocsi
3.2. ábra
Az önrakodók megfelelő rakodóeszközzel vannak ellátva.
Önrakodó tehergépkocsi
3.3. ábra
A tartálykocsik kialakítása az áru speciális jellemzőihez igazodik.
Tartálykocsi
3.4. ábra
Hűtős gépkocsikat általában élelmiszerek szállítására alkalmaznak, melyek képesek a rakteret megfelelő hőmérsékleten tartani. Léteznek továbbá speciális járművek, mint pl. a betonkeverő, melyek egy speciális feladatra lettek készítve.
Vontatók esetén nyerges és normál típusokról beszélhetünk, melyek a pótkocsik csatlakoztatására utalnak.
Nyerges vontató
3.5. ábra
Normál vontató pótkocsival
3.6. ábra
A pótkocsik felosztása hasonló, mint a tehergépkocsiknál látható felosztás. Itt a különbség csak annyi, hogy a szállításra alkalmas rész és a meghajtással rendelkező rész egymástól függetlenül szétválasztásra került (pótkocsi és vontató). A félpótkocsit nyerges vontatóval lehet vontatni.
Nyerges vontató tartály félpótkocsival
3.7. ábra
Speciális gépjármű szállító pótkocsi
3.8. ábra
Jegyezze meg, milyen csoportokra oszthatók a tehergépkocsik teherbírás alapján! Jegyezze meg az egyes csoportokhoz tartozó határértékeket is!
A teherbírás szerint kis- (0,75...2,5 t), közepes (2,5...6,0 t) és nagy teherbírású (6 - 24 t) gépkocsik különböztethetők meg.
Az időjárási hatásokra különösen érzékeny áruk szállítására alkalmas zárt szekrényes gépkocsik sajátos változatai a városi áruszállító gépkocsik, amelyeket elsősorban városi áruterítésre célszerű alkalmazni.
Zárt szekrényes városi áruszállító
3.9. ábra
Az alábbi összefoglaló ábra alapján rendszerezze a közúti áruszállítás járműveinek csoportjait! Jegyezze meg a fő csoportokon belüli (az ábrán vastag betűvel szedett) alcsoportokat!
A közúti áruszállítás járműveinek főbb csoportjai
3.10. ábra

| Önellenőrző kérdések
1. Jelölje meg, az alábbiak közül a közúti áruszállítás jellemzőit!
| Sűrű vonalhálózat, lehetőség a háztól-házig szállításra.
| Hosszú eljutási idő.
| Szinte minden árufajta szállítható.
| Az áruk szállítási közbeni nagy igénybevétele.
| Rugalmas tarifarendszer.
| Nem függ a környezeti, időjárási hatásoktól.
| Alacsony fajlagos energiaigény.
| Területileg és időben is jelentkezhetnek korlátozások.
2. Párosítsa az egyes járművek ábráját azok megnevezésével! Írja be az ábrán látható számokat a megfelelő mezőbe! Önürítő tehergépkocsi: Önrakodó tehergépkocsi: Nyerges vontató: Tartály félpótkocsi: Normál vontató: Általános célú tehergépkocsi:
3. Jelölje meg, melyik teherbírási kategóriába tartoznak a kis teherbírású tehergépkocsik!
| 0-3,5 t
| 0,5-2,5 t
| 0,75-3,5 t
| 0,75-2,5 t
| 1-2,5 t
4. Jelölje meg, melyik teherbírási kategóriába tartoznak a nagy teherbírású tehergépkocsik!
| 3-10 t
| 5-10 t
| 6-20 t
| 6-24 t
| 10-30 t
| 10-50 t