KURZUS: Szállítmányozási földrajz (LGB_LO035_1)

MODUL: I. modul: Szállítmányozási alapismeretek

2. lecke: A vasúti áruszállítás

| Cél: A tananyag célja, hogy a hallgató megismerje, felfrissítse a vasúti áruszállításhoz kapcsolódó alapfogalmakat illetve azok jelentését. A későbbi fejezetekben megismertekkel összekapcsolva így teljes képet alkothat azok eszközeiről és folyamatairól.
Követelmények: Ön akkor sajátította el megfelelően a tananyagot, ha
felsorolásból ki tudja választani, mire alkalmazható előnyösen a vasúti áruszállítás; felsorolásból ki tudja választani a vasúti áruszállítás jellemzőit; az egyes vasúti kocsik ábráját párosítani tudja azok megnevezésével; párosítani tudja egymáshoz az egyes vasúti teherkocsi-típusok megnevezését és azok felhasználási területét.
Időszükséglet: A tananyag elsajátításához körülbelül 30 percre lesz szüksége.
Kulcsfogalmak:
nyitott kocsi pőrekocsi önürítő kocsi fedett kocsi tartálykocsi zsebes kocsi.
1. Általános jellemzés
Jegyezze meg, főként milyen áruk szállítására alkalmazható a vasút! Sorolja fel a vasúti szállítás előnyeit és hátrányait!
A vasúti áruszállítás elsősorban tömegáruk (nagy árumennyiségek) viszonylag nagy távolságra való továbbítására alkalmazható előnyösen.
Főbb előnyei
viszonylag független a külső környezeti (pl. időjárási) hatásoktól; a közúti szállításhoz képest kisebb a szállítás fajlagos energiaigénye; szinte minden árufajta szállítását lehetővé teszi a vasúti kocsi típusok széles választéka; a közúti szállításhoz képest kisebb a környezetkárosító hatása; előre jól kalkulálható a tarifa.
Főbb hátrányai a kötött pályából származóan
viszonylag hosszú az áruk eljutási ideje; viszonylag kicsi a hálózatsűrűsége, ha a feladó és/vagy a címzett nem rendelkezik iparvágány-kapcsolattal, akkor a vasúti szállításhoz kapcsolódóan közúti fuvarozásra, az áru átrakására, esetleg közbenső tárolására van szükség; viszonylag nagy dinamikus igénybevételek érhetik az árukat, különösen a vasúti kocsik tolatása közben; kevésbé rugalmas alkalmazkodóképesség a fuvaroztatói igények változásaihoz.
2. A vasúti teherkocsik jellemzői
Jegyezze meg a vasúti kocsik csoportjait és azok jellemzőit! Törekedjen arra, hogy ábra alapján felismerje az egyes kocsitípusokat!
Az általános célú vasúti kocsik közül:
a pőre kocsikat elsősorban nagy méretű és tömegű kötegelt darabáruk (pl. hengerelt acéláruk, fűrészáruk), gépek, konténerek, stb. szállítására használják;
Pőrekocsi
2.1. ábra
az alacsony, illetve magas oldalfalú nyitott kocsik időjárási hatásokra nem, vagy kevésbé érzékeny darab- vagy ömlesztett tömegáruk (pl. szén- és ércféleségek) szállítására alkalmasak. Az áru fajtájától függően magas illetve alacsony oldalfalú kivitelt alkalmaznak;
Nyitott kocsi
2.2. ábra
a fedett kocsik időjárási hatásokra érzékeny darab- vagy ömlesztett tömeg-áruk (pl. gabona) szállítására alkalmazhatók. Eltolható tetejű változataik darus rakodást, eltolható oldalfalú változataik emeltszintű rakodó nélküli emelőtargoncás rakodást tesznek lehetővé.
Fedett kocsi
2.3. ábra
Speciális célú (egyfajta áru vagy meghatározott árucsoport továbbítására alkalmas) vasúti kocsik az élőállat-szállító kocsik melyeknek kialakítása a szállítandó állatok sajátosságaitól függ. Romlandó áruk szállítására hűtőkocsik vagy szelőztethető kocsik használhatók. Folyadékok, gabonafélék, kis szemcseméretű áruk szállítására tartálykocsik szolgálnak. Speciális kialakítású árukhoz (pl. transzformátor-szállító) mélyített rakfelületű kocsik léteznek, továbbá ide sorolhatók az önürítő vasúti kocsik, melyeknek a kialakítása és az ürítés módja alapján több típusuk létezik (pl. tölcsér, gondola, garat).
Tartálykocsi
2.4. ábra
Önürítő kocsi
2.5. ábra
Önürítő kocsi poráru szállítására
2.6. ábra
Kombinált szállítás esetén két vagy több közlekedési alágazat vesz részt a szállítási feladatban. Ilyen esetben nem közvetlenül az árut rakják át, hanem az azt tartalmazó konténert, szállítási egységet vagy magát a szállító eszközt. Az ilyen vasúti kocsik kialakítása is ezt a célt szolgálja. A konténer vagy csereszekrény szállító kocsik az árut tartalmazó szabványos konténer fogadására alkalmasak, míg a zsebes, lengőhidas és kis kerekű alacsony rakfelületű kocsik közúti félpótkocsik szállítására alkalmasak. A kombinált szállításra használt kocsik kialakítása mindig megfelel a szállítani kívánt eszköz speciális rögzítési elvárásainak ezért hagyományos nyitott vagy pőre kocsi ilyen célokra nem alkalmazható.
Zsebes kocsi
2.7. ábra
Konténerszállító kocsi
2.8. ábra
Az alábbi összefoglaló ábra alapján rendszerezze a vasúti teherkocsik csoportjait! Jegyezze meg a fő csoportokon belüli (az ábrán vastag betűvel szedett) alcsoportokat!
A vasúti teherkocsik főbb csoportjai
2.9. ábra

| Önellenőrző kérdések
1. Jelölje meg, az alábbiak közül mire alkalmazható előnyösen a vasúti áruszállítás!
| Kis árumennyiség, rövid távolság.
| Tömegáruk, nagy távolság.
| Tömegáruk, rövid távolság.
| Kis árumennyiségek, nagy távolság.
2. Jelölje meg a vasúti áruszállítás jellemzőit!
| Független a külső környezeti hatásoktól;
| A közúti szállításhoz képest nagyobb a szállítás fajlagos energiaigénye;
| A vasúti kocsi típusok széles választéka sokféle árufajta szállítását lehetővé teszi.
| A közúti szállításhoz képest kisebb a környezetkárosító hatása.
| A tarifa nehezen kalkulálható.
| Az áruk célba juttatása nagyon gyors.
| A szállított árukat nagy dinamikus igénybevételek érhetik.
| Nem tud rugalmasan alkalmazkodni a fuvaroztatói igények változásaihoz.
3. Párosítsa az egyes vasúti kocsik ábráját azok megnevezésével! Írja be az ábrán látható számokat a megfelelő mezőbe! Pőrekocsi: Önürítő kocsi: Fedett kocsi: Tartálykocsi: Zsebes kocsi:
4. Jelölje meg, mely vasúti teherkocsi alkalmas elsősorban nagy méretű és tömegű kötegelt darabáruk szállítására!
| Nyitott kocsi
| Pőrekocsi
| Önürítő kocsi
| Fedett kocsi
| Tartálykocsi
| Zsebes kocsi
5. Jelölje meg, mely vasúti teherkocsi alkalmas elsősorban félpótkocsik szállítására!
| Nyitott kocsi
| Pőrekocsi
| Önürítő kocsi
| Fedett kocsi
| Tartálykocsi
| Zsebes kocsi
6. Jelölje meg, mely vasúti teherkocsi alkalmas elsősorban gabonafélék, kis szemcseméretű áruk szállítására!
| Nyitott kocsi
| Pőrekocsi
| Önürítő kocsi
| Fedett kocsi
| Tartálykocsi
| Zsebes kocsi